《辛未闰四月即事 其四》
宋代·张九成

平时罕启门，爱此月色佳。倚杖看未厌，戍楼已鸣笳。

须臾星斗稀，河汉亦横斜。馀生知几何，短发今已华。

且尽此杯酒，未用辄兴嗟。乾坤真转磨，羲娥互奔车。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。